King Louis van Wyk: 'Ek tree nou uit omdat ék wil' | Maroela Media
Louis van Wyk in sy kantoor. (Foto: Leonie Bezuidenhout/Maroela Media)
Hy wys al die plekke op die plakkate uit waar sy eksvrou, Sunette Bridges, oral sy vorige eksvrou, die ontslape sangeres Irene van Wyk, se naam uit jaloesie met 'n swart koki-pen uitgekrap het. In sy boek, So jy dink jy wil 'n ster wees, skryf hy ook hieroor. Vandag skud hy net sy kop.
Hy sê kunstenaars is soos die Kaapse weer. Hy het immers bykans 70 van die land se grootste kunstenaars bestuur, hy sal weet.
Vir dekades lank was hy King Louis, die land se grootste musiekpromotor met sterre soos Steve Hofmeyr, Leon Schuster, Nianell, Kurt Darren, Pieter Koen en Dozi wat na hom gedraai het vir loopbaanadvies. Hy het ook internasionale groepe soos ELO, Deep Purple, Smokie en kunstenaars soos Bonnie Tyler na Suid-Afrika gebring.
Louis van Wyk. (Foto: Verskaf)
Hy sê die enigste manier waarop hy 'n regverdige spreekbeurt sou kry, is deur 'n boek te skryf waarin hy sy waarheid van gebeure kon opdiep. So jy dink jy wil 'n ster wees? het in 2008 die lig gesien en meer as 10 000 eksemplare is verkoop.
"As ek deur middel van die boek slegs een persoon se persepsie oor my kon verander, is ek tevrede. Persepsies kan enige mens se lewe verwoes."
"Hoe meer jy sê dit is nie waar nie, hoe meer sê mense ja, sure, kom nou Louis, jy kan ons maar vertel. Maar ek moes stilbly. Om my onskuld te bewys het my baie geld gekos. Ek was in die landdroshof skuldig bevind, maar ons het van die begin af geweet dit gaan verkeerd loop, want die voorsittende beampte het net nie van my gehou nie en as dít gebeur, kan jy sien waarheen dit gaan."
"Sensasie is 'n b*****m. As hy rol, dan rol hy en dis moeilik om te stop. 'n Mens moet verstaan, koerante maak nie die nuus nie, hulle rapporteer net die nuus, maar 'n mens moet ook verstaan, as mense kan geld maak deur koerante en tydskrifte te verkoop, dan sal hulle dit doen.
Hy sê hy en Irene-Louise het saam besluit dat hulle met Music Profile Management in die toekoms op motiveringsprekers gaan fokus. Die maatskappy het reeds bekende name soos Hykie Berg, Melinda Bam, Leandie du Randt Bosch en Donnalee Roberts onder sy vlerk. Die komediant Craig du Toit Nel is ook een van Louis se jongste kliënte. "Ek sal aanhou werk saam met die ouens van die popgroep ADAM en Irene-Louise tot die dag wat hulle besluit hulle wil my nie meer hê nie."
Hy en Monica is die laaste 10 jaar saam waarvan hulle agt jaar getroud is. "Daar was net 12 mense by ons troue. Ek het geleer dat jy nie almal in die wêreld nodig het om vir jou lief te wees nie. 'n Mens het net 'n handjievol goeie mense om jou nodig.
"Elke keer as ek bid, voor ander mense, saam met ander mense, voor 'n ete, wanneer ook al, sê ek dankie vir my vrou. Sy het my gevat soos ek is en as sy my moet los, sal ek binne 'n dag vrek. Ek sê altyd sy is 'n engeltjie met vlerkies wat reguit na my toe gestuur is. Sy het my gekry tien jaar terug, jy kan dink waar was ek tien jaar terug in my lewe. Nie op 'n goeie plek nie.
"Ek sê ook altyd daar bestaan tog 'n ding soos third time lucky. Dan sê Monica, ja, sy hoop dit werk vir haar ook," skerts hy en lag uit sy maag uit.
hi Louis, dankie vir jou bydrae in my lewe, Model 2000 het ek geopen in Bloemfontein toe Andrea Stelzer Mej SA was, het jy haar gebring vir die openings aand. Steve, Dozi en vele meer het jy aan my toevertrou om optredes in die Kaap vir hulle te reel. Dankie en sterkte met jou aftrede, geniet nou alles wat rustig na jou kant toe kom. Petter – Colesberg Garage Theatre
'n Groot karakter met groot impak op die musiekbedryf. 43 Jaar!!
Louis, jy en Monica is stunning mense! Ons het julle 4 jaar terug leer ken toe ons vir n rukkie een van jou huise gehuur het. Ek wens julle alles van die beste toe in jou aftrede en vir Irene-Louise alle sukses toe om haar pa se groot spore te vul! Geniet elke oomblik van nuwe memories maak! Groete, Chanell Botha
moenie kommer nie Louis…soos met Joost en andere sal jy eendag n groot begrafnis he…dis maar ons manier!! Terwyl jy leef is jy sleg en onder verdenking. As jy dooi is jy die hero en almal wil bietjie van die limelight vang op die dag. Ek ken jou nie…maar 43 jaar in die bedryf wil gedoen wees. Rus lekker